

**Mogyoródi Polgármesteri Hivatal**

2146 Mogyoród, Dózsa György út 40., Tel.: 28/540-716; Fax: 28/540-715

e-mail: mogyorod@mogyorod.hu

KRID azonosító: 706179366

**Tájékoztatás a téli rezsicsökkentéssel kapcsolatos juttatásról**

**Tisztelt Lakosság!**

A Kormány előzetes felmérést folytat annak érdekében, hogy azok, akik földgáz, vagy távhőszolgáltatást nem vesznek igénybe és így nem részesültek a téli rezsicsökkentés korábbi intézkedéseiben, háztartásonként megkaphassák az egyszeri természetbeni támogatást.

Az 1364/2018. (VII. 27.) Korm. határozat alapján háztartásonként egy darab igénybejelentés **nyújtható be a Polgármesteri Hivatalnál, legkésőbb**

2018. október 15. napjáig, mely határidő elmulasztása JOGVESZTŐ.

Az igénybejelentő nyilatkozaton rögzíteni kell az igényelt fűtőanyag fajtáját, ez később már nem módosítható. Az igénylő személy csak akkor jogosult a támogatásra, ha az adott háztartás a bejelentett lakóhelye vagy a bejelentett tartózkodási helye!

A szociális igazgatásról és szociális ellátásokról szóló 1993. évi III. törvény 4. § (1) bekezdésének f) pontja szerint *háztartás* az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége.

Nem felel meg a feltételeknek az a háztartás, amely a téli rezsicsökkentés korábbi intézkedéseiben már részesült, azaz az egyetemes szolgáltatást igénybe vevő lakossági földgázfogyasztók részére biztosított téli rezsicsökkentésről szóló 37/2018. (III.8.) Korm. rendelet szerinti fogyasztásnövekedés finanszírozását segítő juttatásban részesült lakossági fogyasztó vagy fogyasztói közösség, illetve a fűtési célú távhőszolgáltatást igénybe vevő lakossági felhasználók részére biztosított téli rezsicsökkentésről szóló 39/2018. (III.12.) Korm. rendelet szerinti, a téli fogyasztási időszakban bekövetkező fogyasztásnövekedés finanszírozását segítő árkompenzáció jóváírásban részesült, távhőszolgáltatást igénybe vevő lakossági fogyasztó.

A kizárólag elektromos fűtési móddal rendelkező háztartások nem jogosultak az igénybejelentésre.

Kérjük a Tisztelt Lakosságot, hogy a **jelen tájékoztató mellékletét képező nyilatkozatot kitölteni szíveskedjenek, és azt adják be a Polgármesteri Hivatalba.** A Hivatal dolgozói a rendelkezésére álló adatok alapján ellenőrzik, hogy az adott háztartásra vonatkozóan már nyújtottak-e be az 1364/2018. (VII. 27) Korm. határozatra hivatkozással igénybejelentést. Az ugyanazon háztartásra benyújtani kívánt további igénybejelentést Hivatalunk nem fogadja be.

A természetbeni támogatás a fűtőanyagra vonatkozik, a támogatás nem fedezi az egyéb, például szállítási, darabolási költségeket.

Felhívjuk a Tisztelt Lakosság figyelmét, hogy az igénybejelentés feltétele annak tudomásul vétele a bejelentő részéről, hogy mindenki büntetőjogi felelőssége tudatában adja le nyilatkozatát, tekintettel arra, hogy az 1364/2018. (VII. 27.) Korm. határozat alapján a BM Országos Katasztrófavédelmi Főigazgatóság ellenőrzi és adminisztratív vizsgálatot folytat le az igénybejelentésekkel kapcsolatban, hogy bejelentő háztartása korábban téli rezsicsökkentésben nem részesült.

Amennyiben a vizsgálat eredményeként valószínűsíthető, hogy az igénybejelentő már korábban részesült a 12.000 Ft összegű juttatásban a gáz- vagy távhőszolgáltató által, és így rosszhiszeműen járt el, ellene az önkormányzat szabálysértési eljárást kezdeményezhet.

Felhívjuk figyelmüket, hogy 2018. október 15-ig csak az igénybejelentés megtételére van lehetőség, az igényelt támogatás kiosztásáról, átvételi helyéről egy későbbi időpontban adunk tájékoztatást a Kormány további – később meghozandó – döntésének megfelelően.

Mogyoród, 2018. augusztus 17.

 Dr. Moldván Tünde

 jegyző